Tartu Rakendusliku Kolledži õppehoone aadressil Kopli 1
**Tartu Rakenduslik Kolledž** ehk **VOCO** (2021. aasta lõpuni **Tartu Kutsehariduskeskus**; lühendatult **KHK** või **Tartu KHK**) on alates 1. septembrist 2002 tegutsev Eesti suurim kutse- ja täiendõppekeskus.

Kool pakub kutseõpet põhihariduse baasil, kutsekeskharidusõpet, kutseõpet keskhariduse baasil, kutseõpet põhikoolis ja gümnaasiumis, kutsealast eelkoolitust, kutseõpet koolikohustuse ea ületanud põhihariduseta isikutele, täiskasvanute tööalaseid koolitusi, karjäärinõustamist, tooteid ja teenuseid Tartu linna elanikele.

2022. aasta kevadel õppis Tartu Rakenduslikus Kolledžis 3115 õppijat tasemeõppes ja 3000 õppijat täiskasvanute koolituses. VOCOs on võimalik omandada üle 80 eriala, mis on omakorda jaotatud seitsme teemakooli alla: ilukool, ärikool, tehnikakool, ehituskool, IT-kool, toidukool ja turismikool. Koolil on kaks õppehoonet: aadressil Põllu 11 ja Kopli 1.

Ajalugu
-------

Algselt Tartu Kutsehariduskeskuse nime kandnud õppeasutus moodustati senise kolme riigikooli (Tartu Ehitus- ja Kergetööstuskool, Tartu Tööstuskool ja Tartu Teeninduskool) ja ühe munitsipaalharidusasutuse (Tartu Õppekeskus) liitmisel. Tartu Kutsehariduskeskuse kui uue Tartu linna munitsipaalkooli loomisel lähtuti Vabariigi Valitsuse 12. juuni 2001. aasta otsusest "Tegevuskava kutseharidussüsteemi arendamiseks Eestis aastatel 2001–2004", mille alusel olid kolm senist riigikooli eelnevalt valitsuse ja linna kokkuleppel munitsipaliseeritud. Valitsuse otsusega suleti alates 1. septembrist 2004 Kallaste Kutsekool ja kutseõppe andmist sealsetele õppijatele jätkas Tartu Kutsehariduskeskus.

### Kooli nimed

* 2002–2021 – Tartu Kutsehariduskeskus
* alates 1. jaanuarist 2022 – Tartu Rakenduslik Kolledž

Direktorid
----------

* 2002–2012 – Andrus Kompus
* 2012–2018 – Andrus Mõttus
* 2018–2019 – Tõnis Lukas
* alates septembrist 2019 – Raini Jõks

Tunnustus
---------

* 2006 – aasta koolitussõbralikum organisatsioon Tartumaal ja Eestis
* 2008 – Eesti kutseõppeasutuste kvaliteediauhind
* 2020 – peresõbraliku tööandja hõbemärgis
* 2021 – Erasmus+ õpirände harta aastateks 2021–2027

Kooli õpetajate ridades on nii aasta õpetajaid kui ka Haridus- ja Teadusministeeriumi tänukirjaga tunnustatud töötajaid. Kooli õpilased saavutavad igal aastal häid tulemusi nii vabariiklikel kui ka rahvusvahelistel kutsevõistlustel.

Toetavad teenused
-----------------

Koolis tegutsevad toetavate struktuuriüksustena: infokogu, tugikeskus, õpilasesindus, klienditeenindus, arstiabi ja spordiosakond.

Neile lisanduvad haldustalituse, IT-talituse ja toitlustusosakonna toetavad teenused.

Viited
------

1. ↑  Tartu kutsehariduskeskus hakkab kandma Tartu rakendusliku kolledži nime. Postimees, 12. oktoober 2021.
2. 1 2  Saar, Jüri. Andrus Kompus reformib Tartu kutseharidust. Tartu Postimees, 27. juuni 2002.
3. ↑  VOCO üldinfo
4. ↑  [ Tartu Kutsehariduskeskuse arengukava 2019-2023.
5. ↑   Tartu Kutsehariduskeskuse arengukava
6. ↑
7. ↑
8. ↑  Tartu Kutsehariduskeskuse uueks direktoriks sai Andrus Mõttus. ERR, 27. november 2012]
9. ↑  Kohler, Vilja. Tartu kutsehariduskeskuse direktor paneb ameti maha. Tartu Postimees, 8. detsember 2017.
10. 1 2  Tartu kutsehariduskeskuse direktoriks saab senine Tartu vangla juht Raini Jõks. Tartu Postimees, 15. juuli 2019.
11. ↑  Marju Himma, Tartu Postimees, 01.10.2008 „Parimad kutsekoolid on Tartus"[*alaline kõdulink*]

Välislingid
-----------

* Tartu Rakendusliku Kolledži koduleht